Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 320/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen.

ENHEDSDOKUMENT

»BJELOVARSKI KVARGL«

EU-nr.: PGI-HR-02382 — 3.1.2018

BOB ( ) BGB ( X )

1. Betegnelse

»Bjelovarski kvargl«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Osten »Bjelovarski kvargl« er et produkt fremstillet af frisk komælksost, som efter dræningen blandes med salt og paprika og formes til små spidse kegler, som herefter tørres og røges. »Bjelovarski kvargl« fremstilles på traditionel vis, dvs. udelukkende ved håndkraft.

Osten har form som en spids kegle med en diameter på mellem 40 mm og 65 mm og en højde på mellem 70 mm og 100 mm og vejer mellem 60 g og 110 g. Massen har en fast konsistens og en tæt struktur. Farven på det færdige produkt varierer fra lysegrå til mørkerød. Skæres osten igennem vandret, afsløres en svagt rosa farve med tydeligt synlige hvide kerner. Smagen er let syrlig og en anelse stærk, og lugten er røget med en udtalt aroma af paprika. Det færdige produkts maksimale pH-værdi er 4,9 med et mælkefedtindhold på 14,5 g/100 g.

3.3. Foder (kun for produkter af animalsk oprindelse) og råvarer (kun for forarbejdede produkter)

»Bjelovarski kvargl« fremstilles af frisk komælksost, der er drænet. Følgende ingredienser anvendes i fremstillingen: salt, paprika og undertiden hvidløg.

3.4. Specifikke etaper af produktionen, som skal finde sted i det afgrænsede geografiske område

Alle etaper, fra forarbejdningen af råvarerne til fremstillingen af det færdige produkt, skal finde sted inden for det geografiske område, der er angivet i punkt 4. Hvis produktet ikke markedsføres med det samme, skal det pakkes i PVC-folie og anbringes i et køleanlæg, hvor det kan opbevares i op til 15 dage for at bevare friskheden.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Bjelovarski kvargl« produceres i Bjelovar-Bilogora distrikt, der mod nord grænser op til Koprivnica-Križevci distrikt, mod nordøst til Virovitica-Podravina distrikt, mod syd til Sisak-Moslavina distrikt og mod vest til Zagreb distrikt. Der er fem byer i Bjelovar-Bilogora distrikt, nemlig Bjelovar, Čazma, Daruvar, Garešnica og Grubišno polje, og 18 kommuner: Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Veliki Grđevac, Veliko Trojstvo, Velika Trnovitica og Zrinski Topolovac.

5. Tilknytning til det geografiske område

Beskyttelsen af produktet »Bjelovarski kvargl« er baseret på den traditionelle produktionsmetode i Bjelovar-Bilogora distrikt, som i mange år har givet produktet et godt omdømme, som det har bibeholdt frem til den dag i dag.

Bjelovar-Bilogora distrikt ligger i den nordvestlige del af Kroatien. Det afgrænsede geografiske område består overvejende af lavtliggende græsområder. Af denne grund har lokalbefolkningen drevet landbrug og holdt husdyr siden oldtiden. Mælk og mejeriprodukter er vigtige ingredienser i mange af de retter, som indbyggerne i Bjelovar-Bilogora-området spiser. Af den ældste dokumentation fremgår det, at indbyggerne i Bjelovar-Bilogora-området holdt husdyr og producerede ost så langt tilbage i tiden som for 200 år siden.

Det mejeriprodukt, der hyppigst anvendtes som ingrediens i en række retter, var frisk komælksost eller tilberedninger heraf. Da frisk komælksost har begrænset holdbarhed, udviklede og forfinede små lokale producenter en metode til ved hjælp af lufttørring og røgning at fremstille ost fra frisk komælksost, som så kunne indtages over en længere periode. Metoden har faktisk forlænget ostens holdbarhed. Processen er tæt forbundet med de lokale producenters viden og færdigheder, som er afgørende for, at blandingen hænger sammen og bliver blød. Produktionsmetoden er blevet traditionel, idet hele fremstillingen af osten foregår udelukkende ved håndkraft, og fordi produktionsmetoden og den understøttende viden og erfaring overleveres fra generation til generation.

Forskellen mellem »Bjelovarski kvargl«, osten »Turoš« (som produceres i Međimurje distrikt) og osten »Prgica« (fra Varaždin distrikt) blev dokumenteret i 2015 i Kristijan Valkajs doktorafhandling, som understøttedes af videnskabelig forskning (Kristijan Valkaj: Međimurski turoš u odnosu na varaždinsku prgicu i bjelovarski kvargl, 2015, doktorafhandling). Forskningsresultaterne bekræftede, at der var observerbare forskelle mellem ostenes traditionelle produktionsmetode, kemiske sammensætning, fysiske kendetegn, struktur og organoleptiske egenskaber (smag og aroma). Den væsentligste måde, hvorpå produktionsmetoden for »Bjelovarski kvargl« adskiller sig fra, hvordan »Turoš« og »Prgica« produceres, er, at »Bjelovarski kvargl« efter tørringen også røges (i op til 3 timer), hvilket ikke er tilfældet for »Turoš« og »Prgica«. »Bjelovarski kvargl« er mere spidst kegleformet end »Prgica« og »Turoš«.

»Bjelovarski kvargls« omdømme i nyere tid ses ved, at dets navn og traditionelle produktionsmetode er blevet nævnt i tidsskrifter, der omhandler mælk og ost, såsom marts 2013-udgaven af »Mlijeko i ja« [Mælk og mig].

»Bjelovarski kvargl« produceres ikke industrielt. Hver del af fremstillingen foregår på traditionel vis, dvs. udelukkende ved håndkraft og ved hjælp af traditionelt udstyr. Dette understreger yderligere betydningen af den sagkundskab, der er bevaret i små landbrug i Bjelovar-Bilogora distrikt: Tørringen og røgningen forlænger produktets holdbarhed, så det kan indtages over en længere periode end almindelig frisk ost.

Sammenhængen mellem »Bjelovarski kvargl« og det afgrænsede geografiske område, Bjelovar-Bilogora distrikt, er baseret på produktets omdømme og traditionelle produktionsmetode.

Den første specifikke omtale af produktet »Bjelovarski kvargls« omdømme fandt sted i slutningen af det 20. århundrede og begyndelsen af det 21. århundrede, da der blev afholdt madsmagninger i regionen, der består af Bjelovar og de omkringliggende områder. Sådanne arrangementer finder stadig sted den dag i dag. Et af dem er den internationale messe i Bjelovar (Međunarodni bjelovarski sajam), som er blevet afholdt i mange år i træk, og hvor landbrugsproducenter fremviser og sælger autoktone landbrugsprodukter fra Bjelovar-Bilogora-regionen, herunder »Bjelovarski kvargl« (den 22. internationale efterårsmesse i Bjelovar, 2014).

Byen Bjelovar er kendt i Bjelovar-Bilogora distrikt for sin flere hundrede år gamle tradition for mælke- og osteproduktion, som har givet den tilnavnet »ostebyen«. Siden 2006 har Bjelovar derfor været vært for en messe kaldet »ostedage i ostebyen« (Dani sira u gradu sira [ostedage i ostebyen], 2015, katalog over udstillere). På messen fremviser, promoverer og sælger små landbrugsproducenter traditionelle oste fra Bjelovar-Bilogora-regionen, herunder »Bjelovarski kvargl«. Et særligt dommerpanel vurderer de udstillede oste og tildeler de bedste producenter priser.

»Bjelovarski kvargl« har vundet guld- og sølvplaketter på handelsmessen i Grubišno polje (familielandbruget OPG Ankica Kraljic, Bjelovar, vandt guld- og sølvplaketter på den 13. handelsmesse — ostemesse 2015).

Ud over de historiske og kulturelle aspekter er Bjelovar-Bilogora-regionen også kendt for sine restaurationers mangfoldige gastronomiske udbud, som er baseret på traditionelle autoktone produkter, der giver regionen synlighed (Bistro Franc, 2017, menu).

Forbindelsen mellem navnet »Bjelovarski kvargl« og Bjelovar-Bilogora-regionen fremgår af den måde, regionen promoveres på i flere turistpublikationer, hvor »Bjelovarski kvargl« præsenteres som en traditionel specialitet, der indgår i det gastronomiske produktudbud hos mange landbrug i regionen (Kapljica turist d.o.o.: Na krilima Bilogore (På farten i Bilogora)).

»Bjelovarski kvargls« omdømme bekræftes også på verdensplan af den mest omfattende udgivelse inden for osteindustrien, bogen »Cheese« (Cheese, Oxford University Press, 2016).

Produktionen af den traditionelle »Bjelovarski kvargl« hos små producenter bevarer traditionen og forhindrer, at produktionen af traditionelle mejeriprodukter dør ud. Det er lykkedes fortsat at bevare produktet »Bjelovarski kvargls« gode omdømme på lokalt plan takket være små lokale producenter, der altid har fremhævet produktets navn i deres dagligdag og på lokale markeder (Bjelovarski list: Bjelovarski kravlji sir ne gubi na popularnosti [Komælksost fra Bjelovar mister ikke popularitet], 2015).

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Bjelovarski_kvargl_2019.pdf.

(1) EUT L 343 af 14.12.2012, s. 1.